钦定古今图书集成/明伦汇编/氏族典/第117卷 > 《廖用贤尚友录》 > 陈逆 陈豹
## 钦定古今图书集成/明伦汇编/氏族典/第117卷 > 《廖用贤尚友录》 > 陈逆 陈豹

按《左传》哀公十四年：齐简公之在鲁也，阚止有宠焉。
及即位，使为政。陈成子惮之，骤顾诸朝。诸御鞅言于
公曰：“陈、阚不可并也，君其择焉。”弗听。子我夕，陈逆杀
人，逢之，遂执以入。陈氏方睦，使疾而遗之潘沐，备酒
肉焉，飨守囚者，醉而杀之而逃。子我盟诸陈于陈宗。
初，陈豹为子我臣，有宠，谓之曰：“我尽逐陈氏而立女，
若何？”对曰：“我远于陈氏矣，且其违者不过数人，何尽
逐焉？”遂告陈氏。子行曰：“彼得君弗先，必祸子。”子行舍
于公宫。夏五月壬申，成子兄弟四乘如公，子我在幄，
出逆之，遂入，闭门。子我归，属徒攻闱与大门，皆不胜，
乃出。陈氏追之，失道于弇中。适丰丘，丰丘人执之以
告，杀诸郭关